Vor Frue Kirke
Vor Frue Kirke er en sognekirke, som ligger centralt i Assens by.
Den sengotiske teglstenskirke fra 1450-1488 indeholder vestgavlen af en senromansk kirke af tegl. Til denne ældre kirke føjedes efter 1450 en korsarm mod nord og et vesttårn, hvis underdel nu bærer en ottekantet tårnoverdel fra omkring 1470. Inden 1488 opførtes det basilikaformede langhus med en tresidet østgavl.
Et våbenhus mod nord kom til omkring 1525. Ved indgangsdøren findes et indmuret romansk vievandskar, og kirken har et gotisk monstransskab, dvs. et skab, der indeholdt en udsmykket beholder til nadveren, fra omkring år 1500.
Altertavlen fra omkring 1625 fik i ca. 1650 tilføjet fire skulpturer af apostle og 1826-1828 malerier af Jes Bundsen fra Altona.
Prædikestolen fra 1670-1675 er udført af Hans Bang fra Middelfart. I 1883 fik kirken en marmordåbsengel af J.A. Jerichau, som var født i Assens.
Bronzedøbefonten af Anders Bundgaard er fra 1910.
Kirken rummer i dag to epitafier, det vil sige et mindesmærke, tre mindetavler og 45 helt eller delvis bevarede gravsten ud af et oprindelig langt større antal.
Særlig bemærkelsesværdigt er et riffelmaleri, det vil sige, at det er malet således, at det set fra venstre viser ét motiv, fra højre et andet. Maleriet viser korsfæstelsen eller opstandelsen, alt efter hvilken side det ses fra.